Dawn l-aħħar snin, id-dinja saret dejjem aktar instabbli, kumplessa u soġġetta għal tibdil mgħaġġel. Dan joħloq kemm opportunitajiet kif ukoll sfidi ġodda. Matul il-ħames snin li ġejjin, l-UE tista' u ser issaħħaħ ir-rwol tagħha f'dan l-ambjent li qed jinbidel. Flimkien, ser inkunu determinati u ffukati, billi nibnu fuq il-valuri tagħna u fuq il-punti pożittivi tal-mudell tagħna. Dan huwa l-uniku mod effettiv kif tissawwar id-dinja futura, jiġu promossi l-interessi taċ-ċittadini, tan-negozji u s-soċjetajiet tagħna, u jitħares l-istil tal-ħajja tagħna. Din l-Aġenda Strateġika tagħti qafas u direzzjoni ġenerali għal dak ir-rispons. Hija maħsuba biex tiggwida l-ħidma tal-Istituzzjonijiet għall-ħames snin li ġejjin. Hija tiffoka fuq erba' prijoritajiet ewlenin: il-ħarsien taċ-ċittadini u tal-libertajiet l-iżvilupp ta' bażi ekonomika soda u vibranti il-bini ta' Ewropa b'effett newtrali fuq il-klima, ekoloġika, ġusta u soċjali il-promozzjoni tal-interessi u l-valuri Ewropej fix-xena globali. Fl-aħħar nett, tistipula wkoll kif ser jitwettqu dawk il-prijoritajiet. Il-ħarsien taċ-ċittadini u tal-libertajiet L-Ewropa trid tkun post fejn in-nies iħossuhom liberi u sikuri. L-UE għandha tiddefendi d-drittijiet u l-libertajiet fundamentali taċ-ċittadini tagħha, kif rikonoxxuti fit-Trattati, u tipproteġihom minn theddid eżistenti u emerġenti. Il-valuri komuni li jirfdu l-mudelli demokratiċi u tas-soċjetà tagħna huma l-pedament tal-libertà, is-sigurtà u l-prosperità Ewropej. L-istat tad-dritt, bir-rwol kruċjali li jaqdi fid-demokraziji kollha tagħna, huwa garanti ewlieni li dawn il-valuri jitħarsu sew; dan irid jiġi rrispettat b'mod sħiħ mill-Istati Membri kollha u l-UE. Jeħtieġ li niżguraw l-integrità tat-territorju tagħna. Jenħtieġ inkunu nafu u nkunu dawk li jiddeċiedu min jidħol fl-UE. Il-kontroll effettiv tal-fruntieri esterni huwa prerekwiżit assolut għall-garanzija tas-sigurtà, ir-rispett tal-liġi u l-ordni, u l-iżgurar tal-funzjonament tajjeb tal-politiki tal-UE, skont il-prinċipji u l-valuri tagħna. Ninsabu determinati li nkomplu niżviluppaw politika komprensiva dwar il-migrazzjoni li taħdem b'mod sħiħ. Ser inkomplu napprofondixxu l-kooperazzjoni tagħna mal-pajjiżi ta' oriġini u ta' transitu fil-ġlieda kontra l-migrazzjoni illegali u t-traffikar tal-bnedmin u biex niżguraw ritorni effettivi. Fir-rigward tad-dimensjoni interna, jenħtieġ li naqblu dwar politika effettiva dwar il-migrazzjoni u l-asil. Jenħtieġ li jintlaħaq kunsens dwar ir-Regolament ta' Dublin sabiex jiġi rriformat abbażi ta' bilanċ ta' responsabbiltà u solidarjetà, filwaqt li jitqiesu l-persuni żbarkati wara operazzjonijiet ta' Tfittxija u Salvataġġ. Ser nieħdu l-passi meħtieġa biex niżguraw il-funzjonament tajjeb ta' Schengen. Ser inkomplu nibnu u nsaħħu l-ġlieda tagħna kontra t-terroriżmu u l-kriminalità transfruntiera, intejbu l-kooperazzjoni u l-kondiviżjoni tal-informazzjoni, u niżviluppaw aktar l-istrumenti komuni tagħna. Ser insaħħu r-reżiljenza tal-UE kontra d-diżastri naturali kif ukoll dawk ikkawżati mill-bniedem. Is-solidarjetà attiva u l-ġabra flimkien tar-riżorsi huma kruċjali f'dan ir-rigward. Irridu nipproteġu s-soċjetajiet tagħna minn attivitajiet ċibernetiċi malizzjużi, theddid ibridu u diżinformazzjoni li joriġinaw minn atturi ostili statali u dawk mhux statali. Biex nindirizzaw dan it-theddid neħtieġu approċċ komprensiv b'aktar kooperazzjoni, aktar koordinazzjoni, aktar riżorsi u aktar kapaċitajiet teknoloġiċi. Niżviluppaw il-bażi ekonomika tagħna: il-mudell Ewropew għall-ġejjieni Bażi ekonomika soda hija ta' importanza kruċjali għall-kompetittività, il-prosperità u r-rwol tal-Ewropa fix-xena globali u għall-ħolqien tal-impjiegi. Hekk kif l-isfidi teknoloġiċi, tas-sigurtà u s-sostenibbiltà qed jibdlu x-xenarju globali, jenħtieġ li nġeddu l-bażi għal tkabbir sostenibbli u inklużiv fit-tul u nsaħħu l-koeżjoni fl-UE. Dan jirrikjedi li tinkiseb il-konverġenza 'l fuq tal-ekonomiji tagħna uli jiġu indirizzati l-isfidi demografiċi. Jeħtieġ niżguraw li l-euro taħdem għaċ-ċittadini tagħna u tibqa' reżiljenti, waqt li napprofondixxu l-Unjoni Ekonomika u Monetarja tal-Unjoni fid-dimensjonijiet kollha tagħha, inlestu l-Unjoni Bankarja u l-Unjoni tas-Swieq Kapitali u nsaħħu r-rwol internazzjonali tal-euro. Sabiex insaħħu kemm jista' jkun l-impatt tagħna, neħtieġu approċċ aktar integrat li jgħaqqad il-politiki u d-dimensjonijiet kollha rilevanti: napprofondixxu u nsaħħu s-Suq Uniku u l-erba' libertajiet tiegħu, infasslu politika industrijali xierqa għall-futur, nindirizzaw ir-rivoluzzjoni diġitali u niżguraw tassazzjoni ġusta u effettiva. Is-Suq Uniku fid-dimensjonijiet kollha tiegħu huwa wieħed mill-assi ewlenin f'dak ir-rigward. L-UE ma tistax ma tagħmilx l-aħjar użu mill-potenzjal ta' suq ta' nofs biljun persuna, partikolarment fil-qasam tas-servizzi. Id-diffikultajiet fuq medda qasira ta' żmien ma jistgħux jintużaw bħala argument kontra strateġija fit-tul kuraġġuża, olistika, u proattiva. Din trid taħdem flimkien ma' politika industrijali aktar assertiva, komprensiva u koordinata. L-UE għandha bżonnhom it-tnejn, u teħtieġhom b'urġenza. Fis-snin li ġejjin, il-trasformazzjoni diġitali ser tibqa' taċċellera u jkollha effetti fuq firxa wiesgħa ta' oqsma. Neħtieġu niżguraw li l-Ewropa tkun diġitalment sovrana u tikseb il-parti ġusta tagħha tal-benefiċċji minn dan l-iżvilupp. Il-politika tagħna trid tissawwar b'mod li tinkorpora l-valuri tas-soċjetà tagħna, tippromwovi l-inklużività, u tibqa' kompatibbli mal-istil tal-ħajja tagħna. Għal dan il-għan, l-UE jeħtieġ li taħdem fuq l-aspetti kollha tar-rivoluzzjoni diġitali u l-intelliġenza artifiċjali: l-infrastruttura, il-konnettività, is-servizzi, id-data, ir-regolamentazzjoni u l-investiment. Flimkien ma' dan għandu jkun hemm l-iżvilupp tal-ekonomija tas-servizzi u l-integrazzjoni tas-servizzi diġitali. Fl-istess ħin, irridu nżidu l-investiment fil-ħiliet u l-edukazzjoni tan-nies, naħdmu aktar biex titrawwem l-intraprenditorija u l-innovazzjoni u nżidu l-isforzi fir-riċerka, b'mod partikolari billi tiġi indirizzata l-frammentazzjoni tar-riċerka, l-iżvilupp u l-innovazzjoni Ewropej. L-investiment fil-futur tagħna jfisser ukoll l-inkoraġġiment u l-appoġġ lill-investiment pubbliku u privat, inkluż fl-infrastruttura, sabiex niffinanzjaw it-tkabbir tal-ekonomija u tan-negozji tagħna, inkluż l-SMEs. F'dinja fejn kull ma jmur qed jitqajmu dubji fuq ir-regoli u l-istandards komuni, il-promozzjoni ta' kondizzjonijiet ekwivalenti ta' kompetizzjoni ser tkun kruċjali, inkluż fil-qasam tal-kummerċ. Dan ifisser l-iżgurar ta' kompetizzjoni ġusta fl-UE u fix-xena globali, il-promozzjoni tal-aċċess għas-suq, il-ġlieda kontra prattiki inġust, miżuri extraterritorjali u riskji għas-sigurtà minn pajjiżi terzi, u l-assigurazzjoni tal-ktajjen ta' provvista strateġiċi tagħna. Ser inkomplu naġġornaw il-qafas ta' kompetizzjoni Ewropew tagħna skont żviluppi ġodda teknoloġiċi u tas-suq globali. Il-bini ta' Ewropa b'effett newtrali fuq il-klima, ekoloġika, ġusta u soċjali L-Ewropa teħtieġ l-inklużività u s-sostenibbiltà, waqt li tilqa' l-bidliet miġjuba mit-transizzjoni ekoloġika, l-evoluzzjoni teknoloġika u l-globalizzazzjoni filwaqt li jiġi żgurat li ħadd ma jibqa' lura. Hekk kif l-effetti tat-tibdil fil-klima qed jidhru u jinfirxu aktar, għandna bżonn urġenti li nżidu l-azzjoni tagħna biex nikkontrollaw din it-theddida eżistenzjali. L-UE tista' u trid turi t-triq, billi tieħu impenn favur trasformazzjoni profonda tal-ekonomija u tas-soċjetà tagħha stess sabiex tikseb in-newtralità klimatika. Din għandha titwettaq b'tali mod li jitqiesu ċ-ċirkostanzi nazzjonali u tkun ġusta soċjalment. It-transizzjoni favur il-klima ser tagħtina opportunità reali biex nimmodernizzaw u fl-istess ħin insiru mexxejja globali f'ekonomija ekoloġika. Il-politiki tagħna jenħtieġ ikunu konsistenti mal-Ftehim ta' Pariġi. L-UE ma tistax tkun l-unika waħda li taġixxi: il-pajjiżi kollha għandhom jimxu 'l quddiem u jżidu l-azzjoni tagħhom favur il-klima. Is-suċċess tat-transizzjoni ekoloġika ser jiddependi fuq il-mobilizzazzjoni sinifikanti ta' investimenti privati u pubbliċi, fuq ekonomija ċirkolari effettiva, suq tal-enerġija Ewropew integrat, interkonness u li jiffunzjona sew li jipprovdi enerġija sostenibbli, sikura u bi prezz li jintlaħaq, b'rispett sħiħ tad-dritt tal-Istati Membri li jiddeċiedu fuq it-taħlita tal-enerġija tagħhom. L-UE ser taċċellera t-transizzjoni għal sorsi ta' enerġija rinnovabbli, iżżid l-effiċjenza enerġetika, tnaqqas id-dipendenza fuq sorsi barranin, tiddiversifika l-provvisti tagħha, u tinvesti f'soluzzjoni għall-mobbiltà tal-futur. Fl-istess waqt, hemm bżonn li nkomplu ntejbu l-ambjent fl-ibliet u fil-kampanja tagħna, intejbu l-kwalità tal-arja u tal-ilmijiet tagħna, u nippromwovu agrikoltura sostenibbli, li hija kruċjali għall-garanzija tas-sikurezza alimentari u t-trawwim ta' produzzjoni ta' kwalità. Ser immexxu l-isforzi fil-ġlieda kontra t-telf tal-bijodiversità u biex nippreservaw is-sistemi ambjentali, inkluż l-oċeani. Il-bidla lejn ġejjieni aktar ekoloġiku, aktar ġust u aktar inklużiv tfisser li fuq perijodu qasir ser inħallsu prezz għaliha u tkun ta' sfida. Għalhekk huwa daqstant importanti li nimxu mal-bidla u ngħinu lill-komunitajiet u lill-individwi jaġġustaw għad-dinja l-ġdida. Dan jeħtieġ attenzjoni speċjali għal kwistjonijiet soċjali. Il-Pilastru Ewropew tad-Drittijiet Soċjali għandu jiġi implimentat fil-livell tal-UE u tal-Istati Membri, bl-attenzjoni mistħoqqa għall-kompetenzi rispettivi tagħhom. L-inugwaljanzi, li jaffettwaw liż-żgħażagħ b'mod partikolari, huma ta' riskju kbir politiku, soċjali u ekonomiku kbir; qed jiżviluppaw firdiet ġenerazzjonali, territorjali u edukattivi u qed jitfaċċaw forom ġodda ta' esklużjoni. Huwa d-dmir tagħna li nipprovdu opportunitajiet lil kulħadd. Jeħtieġ li nagħmlu aktar biex niżguraw l-ugwaljanza bejn in-nisa u l-irġiel, kif ukoll drittijiet u opportunitajiet indaqs għal kulħadd. Dan huwa imperattiv tas-soċjetà kif ukoll ass ekonomiku. Protezzjoni soċjali adegwata, swieq tax-xogħol inklużivi u l-promozzjoni tal-koeżjoni ser jgħinu lill-Ewropa tippreserva l-istil tal-ħajja tagħha, bħalma ser jagħmlu livell għoli ta' protezzjoni tal-konsumaturi u standards alimentari, u aċċess tajjeb għall-kura tas-saħħa. Ser ninvestu fil-kultura u l-wirt kulturali tagħna, li huma fil-qalba tal-identità Ewropea tagħna. Nippromwovu l-interessi u l-valuri Ewropej fid-dinja F'dinja fejn l-inċertezza, il-kumplessità u l-bidla qegħdin dejjem jiżdiedu, l-UE teħtieġ issegwi rotta strateġika ta' azzjoni u żżid il-kapaċità tagħha li taġixxi b'mod awtonomu biex tħares l-interessi tagħha, issostni l-valuri u l-istil tal-ħajja tagħha, u tgħin biex jissawwar il-ġejjieni globali. L-UE ser tibqa' forza li tixpruna l-multilateraliżmu u l-ordni internazzjonali globali bbażat fuq ir-regoli, filwaqt li tiżgura t-trasparenza u l-ġustizzja u r-riformi meħtieġa. L-UE ser tappoġġa lin-NU u organizzazzjonijiet multilaterali ewlenin. L-UE ser tuża l-influwenza tagħha biex tmexxi r-rispons għall-isfidi globali, billi turi t-triq 'il quddiem fil-ġlieda kontra t-tibdil fil-klima, tippromwovi l-iżvilupp sostenibbli u timplimenta l-Aġenda 2030, u tikkoopera mal-pajjiżi sħab dwar il-migrazzjoni. L-UE ser tippromwovi l-mudell uniku tagħha ta' kooperazzjoni bħala ispirazzjoni għall-oħrajn. Ser issostni l-perspettiva Ewropea għal Stati Ewropej li jistgħu u li jixtiequ jissieħbu. Ser twettaq politika tal-viċinat ambizzjuża. Ser tiżviluppa sħubija komprensiva mal-Afrika. Flimkien mas-sħab globali bl-istess valuri tagħna, l-UE ser tkompli taħdem għall-paċi u l-istabbiltà globali, u biex tippromwovi d-demokrazija u d-drittijiet tal-bniedem. Iżda biex tiddefendi l-interessi u l-valuri tagħha aħjar, u biex tgħin biex jissawwar l-ambjent globali l-ġdid, l-UE jeħtieġ li tkun aktar assertiva u effettiva. Dan jitlob li nkunu aktar magħquda fil-pożizzjonijiet li nieħdu, u aktar determinati u effettivi fl-eżerċizzju tal-influwenza tagħna. Ifisser ukoll li nagħmlu aktar riżorsi disponibbli u nużaw aħjar dawk li diġà għandna għad-dispożizzjoni tagħna. U jfisser li nagħtu prijorità aktar ċara lill-interessi ekonomiċi, politiċi u ta' sigurtà Ewropej, bil-politiki kollha jkunu mmirati lejn dak l-għan. Politika kummerċjali ambizzjuża u robusta li tiżgura kompetizzjoni ġusta, reċiproċità u benefiċċji reċiproċi hija element ċentrali f'dak ir-rigward, kemm fil-livell multilaterali f'WTO riformata kif ukoll fir-relazzjonijiet bilaterali bejn l-UE u s-sħab tagħha. Il-PESK u PSDK tal-UE għandhom isiru aktar reattivi u attivi u jkunu marbuta aħjar ma' fergħat oħra tar-relazzjonijiet esterni. L-UE teħtieġ ukoll li terfa' responsabbiltà akbar għas-sigurtà u d-difiża tagħha, b'mod partikolari billi ssaħħaħ l-investiment fid-difiża, il-kapaċità ta' żvilupp u d-disponibbiltà operattiva; ser tikkoopera mill-qrib man-NATO, b'rispett sħiħ lejn il-prinċipji stabbiliti fit-Trattati u mill-Kunsill Ewropew, inkluż il-prinċipji ta' inklużività, reċiproċità u awtonomija fit-teħid tad-deċiżjonijiet tal-UE. Ir-relazzjonijiet mas-sħab strateġiċi, inkluż is-sħab transatlantiċi tagħna, u l-potenzi emerġenti iridu jkunu komponent ewlieni ta' politika barranija robusta. Għal dak l-għan, jeħtieġ li jkun hemm ħafna aktar sinerġiji bejn l-UE u l-livelli bilaterali. L-UE tista' tkun involuta ma' potenzi globali oħra fuq l-istess livell biss jekk tevita approċċ frammentat u tippreżenta front wieħed, sostnut mir-riżorsi tal-UE u tal-Istati Membri. Inwettqu l-prijoritajiet tagħna L-UE trid tindirizza l-isfidi interni u esterni b'mod integrat. Biex l-azzjoni esterna tkun effettiva, neħtieġu bażi ekonomika interna b'saħħitha. L-Istituzzjonijiet tagħna jridu jiffukaw fuq dak li huwa verament importanti. F'konformità mal-prinċipji tas-sussidjarjetà u l-proporzjonalità, l-UE għandha taġixxi skont l-importanza tal-każ. Għandha tħalli spazju lill-atturi ekonomiċi u soċjali fejn ikunu ħielsa jgħixu, ikunu kreattivi u innovattivi. Ser ikun importanti li nikkollaboraw maċ-ċittadini, is-soċjetà ċivili u s-sħab soċjali kif ukoll ma' atturi reġjonali u lokali. L-Istituzzjonijiet tagħna ser jaħdmu f'konformità mal-ispirtu u l-kelma tat-Trattati. Dawn ser jirrispettaw il-prinċipji tad-demokrazija, l-istat tad-dritt, it-trasparenza u l-ugwaljanza bejn iċ-ċittadini u bejn l-Istati Membri. Il-governanza tajba tiddependi wkoll fuq l-implimentazzjoni u l-infurzar rigorużi tal-politiki u r-regoli maqbula, li jridu jiġu ssorveljati mill-qrib. Kull istituzzjoni għandha teżamina mill-ġdid il-metodi ta' ħidma tagħha u tirrifletti fuq l-aħjar mod kif tissodisfa r-rwol tagħha skont it-Trattati. L-UE trid tagħti lilha nnifisha l-mezzi biex tissodisfa l-ambizzjonijiet tagħha, tikseb l-objettivi tagħha u twettaq il-politiki tagħha. L-Istituzzjonijiet u l-Istati Membri jridu jaħdmu id f'id u jużaw ir-riżorsi konsiderevoli tagħhom fi sforz konġunt. Għandu jsir l-aqwa użu mit-talenti tal-atturi reġjonali u lokali għall-benefiċċju tal-isforz olistiku. Din l-Aġenda Strateġika hija l-ewwel pass fi proċess li ser jitwettaq mill-Istituzzjonijiet u l-Istati Membri. Il-Kunsill Ewropew ser isegwi l-implimentazzjoni ta' dawn il-prijoritajiet mill-qrib u ser jiddefinixxi aktar direzzjonijiet u prijoritajiet politiċi ġenerali skont kif ikun meħtieġ. Aġenda strateġika ġdida 2019-2024 (PDF) Ara l-paġna tal-laqgħa